ბერტოლტ ბრეხტი

ბერტოლტ ბრეხტი — (გერმ. Bertolt Brecht) (ედომუშამი ჯოხო გერმ. Eugen Berthold Friedrich Brecht ოიგენ ბერტოლდ ფრიდრიხ ბრეხტი). (დ. 10 ფურთუთა, 1898, აუგსბურგი, ბავარია ― ღ. 14 მარაშინათუთა, 1956, ბერლინი), გერმანალი პოეტი, პროზაიკოსი, რეჟისორი დო დრამატურგი, თეატრიშ რეფორმატორი, თეატრ "ბერლინიშ ანსამბლიშ" დჷმარსხუაფალი. 

 ბიოგრაფია 
ბურჟუაზიულ ფანიას დჷნაბადი ბერტოლტ ბრეხტი ჭარუას ძალამი ორდოშე იჭყანს, თიში მაართა ნაწარმები 1914 წანას იბჟინუაფუ. თინა დიო ფილოსოფიას ეუფალებუ, უკული მედიცინაშ გურაფას იჭყანს დო მაართა მოსოფელიშ ლჷმაშ ბორჯის ექთანო მუშენს. 1918 წანას ბრეხტი ჭარჷნს მუში მაართა პიესას, ბაალი. თეს მუთმაჸუნუ პიესეფი ობარხალეეფი (დაფდაფეფი) სერს (1919) დო ნოღეფიშ ჯუნგლეფს (1921). თე სუმი ნაწარმები ავტორიშ ანარქისტულ განს წჷმარჩქინანს.

1924 წანას ბრეხტიშ პიესეფი იდგჷმუ ბერლინც, რეინჰარდტიშით. კინ თე წანას ბრეხტიშ ოჸოროფულო გინმირთუ ელიზაბეტ ჰაუპტმანი. 1928 წანას ბრეხტი ორცხუანს სუმგროშამი ოპერას, მუთ მუში დო ოართეთ გერმანული თეატრიშ ართ-ართი უდიდაში წჷმოძინა რე. 
მალას ბრეხტის ჩილო მოჸუნს ჰელენი დო გინმირთუ მარქსისტო. ნაციზმიშ ეფუშქუა აძულებურს ჸონს 1933 წანას ქჷდიტუას გერმანია, სოდეთ მუში ნაწარმებეფი აკრძალური იჸუაფუ. თინა შარალენს ევროპაშა (დანია, ფინეთი, რუსეთი), ოდო უკული აშშ-ს, კალიფორნიას იხორუ. 1947 წანას მუში მარქსისტული იდეეფიშ გურშენი თაჸურეშეთ აძულებური იჸი მიდეშარას თე ქიანაშეთ. თე პერიოდის იჭარუ ბრეხტიშ აკოქიმინჯალაშ დიდი ნორთი, თინეფ შქას გალილეიშ რინა, დიდა კურაჟი დო მუში სქუალეფი, არტურო უიშ წინანდეგობური ეკიულა, კავკაციური ცარციშ წირე დო მორჩილი ორგანონი თეატრიშოთ. თე ეკონიას მოჩამილიე ბრეხტიშური თეორია ეპიკური თეატრიშ დო "დისტანციაციაშ" გეშა.

1949 წანას დრამატურგი საბოლოოთ იხორუ ბჟაეიოლ ბერლინს, სოდეთ ხემანჯღვერენს თეატრის "ბერლინიშ ანსამბლი" დო გჷმოხანტჷნს სოციალისტურ პოზიციეფს. თინა ორცხუანს მარქსისტულ გეზაშ "ეპიკურ თეატრის". ხუჯის არზენს კომუნისტურ დიქტატურას დო, მუჟამცჷთ 1953 წანაშ 17 მანგის გერმანიაშ დემოკრეტულ რესპუბლიკას რინაშ პიჯალეფიშ გოუჯგუშაფაშო მუშეფიშ მასაშური ოპროტესტე გჷშულეფი იჭყაფუნ, ბრეხტი კინ თი დღას ჭარილს უჯღონანს ვალტერ იულბრიხტის დო უჩინანს, ნამდა ედომუშამო ხუჯის არზენს თარობას დო სხუნუეფიშ ჯარეფიშ მიშაჸუნაფას. თე ბორჯის წჷმორაგადანს ბრეხტი მუშ ჩინებულ ფრაზას: "კათა გლახათ ქოფირქენსჷდა დობთირუათ კათა!". გდრ-შ რეჟიმიშ დახე ოფიციალურ ფიგურათ გინორთელი ბრეხტი 1955 წანას ეთმეჭოფუნს სტალინიშ ოერეფოშქაშე პრემიას შვიდობაშენი. ბერტოლდ ბრეხტიქ ინფარქტით ღურჷ 1956 წანას.

 სტილი 
ბრეხტიშ ზალამი რდჷ აკურღვაფუდუკო თეატრალური ილუზია დო მაჯინე უძვილებუდუკო დოფირქებედუკო თიშე, მუთ სცენას მუთმოხვადუდუნ. ათეშ გეშა, მუში პიესეფი დიდაქტიკური ხასიათიშიე: ფშხირიე სცენას დაფეფს დოჭარილი მოიადეფიშ, მაქსიმეფიშ გჷშაღალა, პუბლიკაშა მეწურაფილი აპარტეეფი, პიესაშ კომენტარეფი, ობირე დინნართეფი დო ა.უ. თინა ათმაძვილენს მაჯინეს კრიტიკულო ქჷმკაჯინას ამბეს. თე პროცესიქ, ნამუსუთ ბრეხტი "დისტანციაციას" (Verfremdung-Effekt) უძახჷნ, დიდი გოლინა იღვენუ გეჸვენჯი მოითჷრიშ რეჟისორეფშა.

 ნაწარმებეფი 
 "ბაალი", 1918
 ჭიფანა ბურჟუეფიშ ქორწილი, 1919
 ობარხალეეფი სერს, 1920
 ნოღეფიშ ჯუნგლეფს, 1922
 ადამიერი ადამიერშოთ, 1925
 სუმგროშამი ოპერა , 1928
 ალებაშ შანულობა, 1929
 მაჰაგონიშ ნოღაშ დიდაფა დო დონთხაფა, 1929
 გჷნოჭყვადირუა, 1930
 გჷმჷნარკებუ დო წესი, 1930
 დიდა, 1931
 კვარკვალია დო წვანთირი დუდეფი, 1933
 დიდა კარარიშ თოფეფი, 1937
 დიდა კურაჟი დო მუში სქუალეფი, 1937
 III რეიხიშ შქურინი დო გაჭირება, 1938
 გალილეაშ რინა, 1938
 მეტრი პუნტილა დო ლაქია მატი, 1941
 არტურო უიშ წინანდეგობური ეკიულა, 1941
 სიმონ მაშარიშ აწოძირაფეფი, 1942
 შვეიკი მაჟირა მოსოფელიშ ლჷმას, 1943
 კავკაციური ცარციშ წირე, 1945
 ანტიგონე, 1947
 კომუნაშ დღალეფი, 1949
 მორჩილი ორგანონი თეატრიშოთ, 1948
 დიალექტიკა თეატრის, 1951
 ტურანდოტი, ანუ მარჩხალეფიშ კონგრესი, 1954

 რესურსეფი ინტერნეტის 
 Brecht's works in English: A bibliography: The bibliography of Bertolt Brecht's works in English translation aims to present a comprehensive listing of Brecht's works published in English translation.
 The Brecht Yearbook
 The International Brecht Society 
 Bertolt Brecht's Photo & Gravesite
 Poem of Brecht on the street in Portland
 FBI files on Bertolt Brecht
 Brechts Werke, Bibliography
 A history of Mack the Knife by Joseph Mach at Brechthall 

კატეგორია:გერმანალეფი
კატეგორია:გერმანალი დრამატურგეფი
კატეგორია:გერმანალი ჭარუეფი
კატეგორია:გერმანალი პოეტეფი
კატეგორია:დუნაბადი 1898
კატეგორია:ნაღურა 1956